Pensiile speciale au crescut spectaculos în luna februarie. Cine are cele mai mari venituri
- Bianca Ion
- 2 martie 2024, 10:25
În luna februarie, pensiile speciale au înregistrat o creștere, unele crescând cu 675 de lei. Magistrații beneficiază în medie de o pensie specială în valoare de 23.180 de lei.
În luna februarie, pensiile speciale au înregistrat o creștere comparativ cu luna ianuarie, iar acest lucru nu s-a datorat ieșirii din sistem a unui număr de pensionari, ci din contră.
Pensiile speciale ale magistraților au crescut cel mai mult
Conform datelor de la Casa Națională de Pensii Publice (CNPP), în luna februarie, cele mai mari creșteri de pensii speciale au fost înregistrate în rândul foștilor magistrați, cu o adiție de 675 lei față de luna ianuarie, ajungând de la 22.505 lei la 23.180 lei. De asemenea, în februarie a crescut și numărul judecătorilor și procurorilor care beneficiază de pensii speciale, trecând de la 5.458 de persoane în ianuarie la 5.522 de persoane în februarie. Această creștere a valorii medii a pensiilor poate fi atribuită pensiilor foarte mari pe care le încasează aceștia din urmă.
În cazul magistraților, din pensia medie de 23.180 lei, 20.564 lei reprezintă cota suportată din bugetul de stat, iar 6.551 de lei provin din bugetul asigurărilor sociale de stat.
Ce categorii de pensii speciale au mai crescut
A doua categorie cel mai bine plătită este cea a foștilor piloți din Aviația Civilă. Numărul acestora a crescut cu 10 în luna februarie, de la 1.364 în ianuarie la 1.374 în februarie, iar pensia medie din acest domeniu a înregistrat o creștere modestă de doar 2 lei în februarie, ajungând la 12.925 de lei. Din totalul de 12.925 de lei, 8.366 lei sunt suportați din bugetul de stat.
A treia categorie cel mai bine plătită de "speciali" este cea a foștilor angajați ai Curții de Conturi, fiind totodată singura ramură în care pensiile medii au înregistrat o scădere în februarie față de ianuarie, cu 3 lei (de la 9.707 lei în ianuarie la 9.704 lei în februarie). Cu toate acestea, numărul pensionarilor a crescut cu 7 persoane, atingând 610 în februarie. Din totalul de 9.704 lei, 3.107 lei reprezintă cota suportată din bugetul de stat.
Ce pensii încasează foștii parlamentari
Foștii diplomați și consuli (744 de persoane în februarie, cu 10 mai multe decât în ianuarie) au beneficiat de o creștere de 26 de lei în luna trecută, atingând o pensie medie de 6.642 de lei, din care 3.047 de lei sunt suportați de bugetul de stat. În ceea ce privește foștii funcționari parlamentari, cu un număr crescut de 20 în februarie față de ianuarie, aceștia au înregistrat și ei o creștere a pensiei medii cu 64 de lei, ajungând la 5.726 de lei în februarie, din care 3.126 de lei provin de la bugetul de stat.
Ultima categorie de beneficiari de pensii speciale plătite de CNPP este cea a foștilor grefieri și alt personal auxiliar din judecătorii și parchete. Numărul lor a înregistrat o creștere de 60 de persoane în luna februarie, iar pensia medie a celor 2.022 de persoane a crescut cu 206 lei, ajungând la 5.908 lei, din care statul suportă 3.137 lei, conform adevărul.